b'\n_START_ARTICLE_\nCerkvena ladja\n_START_PARAGRAPH_\nCerkvena ladja ozna\xc4\x8duje ve\xc4\x8dji prostor v notranjosti cerkve._NEWLINE_Glavna ladja je obi\xc4\x8dajno najve\xc4\x8dji del cerkve. Je podolgovate oblike in sega od vhodnega dela cerkve (narteksa) do prezbiterija. V glavni ladji so obi\xc4\x8dajno sede\xc5\xbei (klopi) za vernike - ob\xc4\x8destvo._NEWLINE_Stranski ladji potekata vzporedno z glavno ladjo na njeni levi in desni strani. Po navadi sta o\xc5\xbeji od glavne ladje in od nje lo\xc4\x8deni s stebri. V stranskih ladjah so lahko sede\xc5\xbei za ob\xc4\x8destvo, pogosto pa so tam tudi stranski oltarji in spovednice. Stranski ladji sta po navadi (zaradi arhitektonskih zakonitosti) ni\xc5\xbeji od glavne ladje. Nekatere ve\xc4\x8dje cerkve imajo tudi ve\xc4\x8d stranskih ladij na vsaki strani._NEWLINE_Pre\xc4\x8dna ladja ali transept je del cerkve, ki poteka pravokotno na glavno ladjo in lo\xc4\x8di glavno ladjo od prezbiterija. Nad mestom, kjer se kri\xc5\xbeata glavna in pre\xc4\x8dna ladja, pogosto stoji osrednja kupola. Ve\xc4\x8dje cerkve imajo lahko tudi ve\xc4\x8d pre\xc4\x8dnih ladij.'